En 45-årig faldskærmsudspringer kom ved et uheld til at hænge fast under flyet i cirka 2,5 kilometers højde, da han ville springe ud.

Det skete ved Lindtorp Flyveplads vest for Holstebro i aftes.

- Han fik sin fod viklet ind i en line i flyet, fortæller vagtchef Jens Claumarch fra Midt- og Vestjyllands Politi.

Faldskærmsudspringeren hang i linen en meter under flyvemaskinen i næsten en time.

Faldskærmsinstruktøren, der var sprunget umiddelbart før uheldet, fik kontakt til piloten, der godt kunne mærke, at der var noget galt.

- Der var noget, der bevægede sig, men jeg kunne ikke se nedenunder flyet. Men da jeg fik bekræftet min tvivl, steg jeg hurtigt igen, så han kunne falde ned sikkert med faldskærmen, hvis linen skulle knække, siger piloten, Leif Johannsen.

Derefter gik et stort redningsarbejde i gang. For at minimere risikoen for, at flyet skulle gå i brand, cirkulerede piloten over flyvepladsen for at komme af med flyets brændstof. Lidt over klokken 21 i aftes lagde han an til landing med udspringeren hængende under flyet.

- På et stort areal med højt græs og blød bund lagde brandvæsenet skum ud. Piloten fik landet flyet klokken 21.12 med lavest mulig fart, så det ikke var så hårdt at ramme jorden. Efter 200 meter stoppede flyet, og så er man ovre for at tilse udspringeren, fortæller vagtchef Jens Claumarch.

Han slap mirakuløst med en forstrækning i lysken og en hudafskrabning.

- Det var en lykkelig udgang, for det kunne have gået meget værre. Det er kun ved, at vi har hjulpet hinanden og tænkt fornuftigt, at det er gået så godt, siger Leif Johannsen.